CELEX: 32017R0949
Language: mt
Date: 2017-06-02 00:00:00
Title: Regolament ta' Implimentazzjoni tal-Kummissjoni (UE) 2017/949 tat-2 ta' Ġunju 2017 li jistabbilixxi r-regoli għall-applikazzjoni tar-Regolament (KE) Nru 1760/2000 tal-Parlament Ewropew u tal-Kunsill f'dak li għandu x'jaqsam mal-konfigurazzjoni tal-kodiċi ta' identifikazzjoni għall-bhejjem tal-fart u li jemenda r-Regolament tal-Kummissjoni (KE) Nru 911/2004 (Test b'rilevanza għaż-ŻEE. )

3.6.2017   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 143/1
               
            REGOLAMENT TA' IMPLIMENTAZZJONI TAL-KUMMISSJONI (UE) 2017/949
      tat-2 ta' Ġunju 2017
      li jistabbilixxi r-regoli għall-applikazzjoni tar-Regolament (KE) Nru 1760/2000 tal-Parlament Ewropew u tal-Kunsill f'dak li għandu x'jaqsam mal-konfigurazzjoni tal-kodiċi ta' identifikazzjoni għall-bhejjem tal-fart u li jemenda r-Regolament tal-Kummissjoni (KE) Nru 911/2004
      (Test b'rilevanza għaż-ŻEE)
      IL-KUMMISSJONI EWROPEA,
      Wara li kkunsidrat it-Trattat dwar il-Funzjonament tal-Unjoni Ewropea,
      Wara li kkunsidrat ir-Regolament (KE) Nru 1760/2000 tal-Parlament Ewropew u tal-Kunsill tas-17 ta' Lulju 2000 li jistabbilixxi sistema għall-identifikazzjoni u r-reġistrazzjoni tal-bhejjem tal-fart u dwar it-tikkettjar tal-laħam taċ-ċanga u tal-prodotti tal-laħam taċ-ċanga u li jħassar ir-Regolament tal-Kunsill (KE) Nru 820/97 (1), u b'mod partikolari l-Artikolu 4(3)(c) tiegħu,
      Billi:
      
                  (1)
               
               
                  Ir-Regolament (KE) Nru 1760/2000 jistipula r-regoli dwar l-identifikazzjoni u r-reġistrazzjoni tal-bhejjem tal-fart. Sabiex jiġu ttraċċati l-movimenti tal-bhejjem tal-fart, dak ir-Regolament jistipula li l-annimali kollha għandhom jiġu identifikati b'tal-inqas żewġ mezzi ta' identifikazzjoni elenkati fl-Anness I tiegħu, li jkollhom l-istess kodiċi ta' identifikazzjoni uniku. Il-mezzi ta' identifikazzjoni elenkati f'dak l-Anness jinkludu ċomba tal-widna konvenzjonali u identifikatur elettroniku f'forma ta' ċomba elettronika tal-widna jew bolus ruminali jew transponder injettabbli.
               
            
                  (2)
               
               
                  Ir-Regolament (KE) Nru 1760/2000, kif emendat bir-Regolament (UE) Nru 653/2014 (2), fih previst ir-regoli dwar il-konfigurazzjoni tal-kodiċi ta' identifikazzjoni li għandha tiġi stabbilita permezz ta' atti ta' implimentazzjoni.
               
            
                  (3)
               
               
                  L-aktar konfigurazzjoni xierqa tal-kodiċi ta' identifikazzjoni għall-annimali bovini, li trid tkun konsistenti mal-istandards stabbiliti mill-Organizzazzjoni Internazzjonali għall-Istandardizzazzjoni (ISO) għall-identifikazzjoni tal-annimali, hija jew il-kodiċi alfa ta' żewġ ittri tal-pajjiż jew il-kodiċi numeriku tal-pajjiż bi tliet ċifri u kodiċi individwali tal-annimali b'massimu ta' 12-il ċifra.
               
            
                  (4)
               
               
                  Barra minn hekk, il-konfigurazzjoni tal-kodiċi ta' identifikazzjoni li għandha tiġi stabbilita f'dan ir-Regolament għandha tiżgura l-funzjonament tas-suq uniku mhux biss għall-bhejjem tal-fart iżda wkoll għall-annimali ovini u kaprini, fejn din il-konfigurazzjoni tal-kodiċi ta' identifikazzjoni tkun meħtieġa skont ir-Regolament tal-Kunsill (KE) Nru 21/2004 (3), irrispettivament mill-mezzi ta' identifikazzjoni introdotti fl-Istati Membri differenti.
               
            
                  (5)
               
               
                  Ir-Regolament tal-Kummissjoni (KE) Nru 911/2004 (4) jistabbilixxi l-forma kodifikata użata biex tidentifika l-Istat Membru tal-oriġini flimkien ma' informazzjoni dwar l-annimal individwali li għandha tiġi applikata fuq ċomba tal-widnejn viżibbli. Din l-għamla kkodifikata ta' identifikazzjoni hija l-kodiċi alfa ta' żewġ ittri tal-pajjiż flimkien ma' kodiċi individwali tal-annimali li jikkonsisti f'massimu ta' 12-il ċifra.
               
            
                  (6)
               
               
                  Il-konfigurazzjoni tal-kodiċi ta' identifikazzjoni għall-bhejjem tal-fart għandha tkun tapplika kemm għaċ-ċomb tal-widnejn konvenzjonali kif ukoll għall-identifikaturi elettroniċi, u dawn il-kodiċijiet għandhom ikunu interoperabbli, u għandhom ikunu jistgħu jiġu skambjati u kapaċi jinqraw b'mod elettroniku fl-Istati Membri kollha. Għaldaqstant, ir-Regolament (KE) Nru 911/2004 għandu jiġi emendat sabiex jirreferi għal dan il-kodiċi ta' identifikazzjoni li għandu jiġi stabbilit f'dan ir-Regolament.
               
            
                  (7)
               
               
                  L-Artikolu 1(2) tar-Regolament (KE) Nru 911/2004 jipprevedi li Spanja, l-Irlanda, l-Italja, il-Portugall u r-Renju Unit jistgħu jżommu s-sistema tagħhom ta' kodiċi alfa-numeriku ta' 12-il ċifra li ssegwi l-kodiċi tal-pajjiż fir-rigward ta' annimali mwielda sal-31 ta' Diċembru 1999 għal Spanja, l-Irlanda, l-Italja u l-Portugall u għar-Renju Unit fir-rigward ta' annimali mwielda sat-30 ta' Ġunju 2000. Billi r-regoli dwar il-konfigurazzjoni tal-kodiċi ta' identifikazzjoni għall-bhejjem tal-fart stabbiliti f'dan ir-Regolament huma maħsuba biex jieħdu post dawk stabbiliti fl-Artikolu 1(2) tar-Regolament (KE) Nru 911/2004, dan ir-Regolament għandu jipprevedi wkoll dik id-deroga.
               
            
                  (8)
               
               
                  L-Artikolu 5 tar-Regolament (KE) Nru 1760/2000 jipprevedi li l-Istati Membri għandhom jistabbilixxu database kompjuterizzata għall-annimali bovini meta l-awtorità kompetenti tal-Istat Membru jkollha tirreġistra l-kodiċi ta' identifikazzjoni għall-annimali bovini. Barra minn hekk, l-Artikolu 4(4) ta' dak ir-Regolament jistabbilixxi d-data li fiha l-Istati Membri jridu jiżguraw l-operabbiltà sħiħa tal-infrastruttura meħtieġa biex jagħmlu użu ta' identifikatur elettroniku bħala mezz uffiċjali ta' identifikazzjoni tal-annimali bovini. Din l-infrastruttura tinkludi d-database kompjuterizzat.
               
            
                  (9)
               
               
                  Sabiex tiġi ffaċilitata tranżizzjoni bla xkiel miċ-ċomb tal-widnejn konvenzjonali għall-identifikaturi elettroniċi, jixraq li jiġu stabbiliti miżuri interim tar-rikodifikar tal-kodiċi ta' identifikazzjoni għall-annimali bovini fid-database kompjuterizzat sakemm tkun żgurata l-operabbiltà sħiħa tal-infrastruttura meħtieġa għall-użu ta' identifikatur elettroniku mill-Istati Membri.
               
            
                  (10)
               
               
                  Il-miżuri previsti f'dan ir-Regolament huma konformi mal-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
               
            ADOTTAT DAN IR-REGOLAMENT:
      Artikolu 1
      Is-suġġett u l-kamp ta' applikazzjoni
      Dan ir-Regolament jistipula r-regoli dwar il-konfigurazzjoni tal-kodiċi ta' identifikazzjoni għall-annimali bovini kif previst fl-Artikolu 4(3)(c) tar-Regolament (KE) Nru 1760/2000.
      Artikolu 2
      Konfigurazzjoni tal-kodiċi ta' identifikazzjoni għall-annimali bovini
      Il-kodiċi ta' identifikazzjoni tal-annimali bovini għandu jintwera fuq il-mezz ta' identifikazzjoni kif ġej:
      
                  (a)
               
               
                  l-ewwel element tal-kodiċi ta' identifikazzjoni jeħtieġ li l-kodiċi tal-pajjiż tal-Istat Membru fejn il-mezz ta' identifikazzjoni jkun ġie applikat għall-ewwel darba, fil-forma jew ta' kodiċi alfa b'żewġ ittri jew fil-forma ta' kodiċi numeriku bi tliet ċifri, kif elenkat fl-Anness;
               
            
                  (b)
               
               
                  it-tieni element tal-kodiċi ta' identifikazzjoni għandu jkun kodiċi numeriku individwali b'massimu ta' 12-il ċifra; madankollu, l-Irlanda, Spanja, l-Italja, il-Portugall u r-Renju Unit jistgħu jżommu s-sistema tagħhom ta' kodiċi alfa-numeriku ta' 12-il ċifra u jsegwu l-kodiċi tal-pajjiż fir-rigward ta' annimali mwielda sal-31 ta' Diċembru 1999 għall-Irlanda, għal Spanja, għall-Italja, u għall-Portugall, u għar-Renju Unit fir-rigward ta' annimali mwielda sat-30 ta' Ġunju 2000.
               
            Artikolu 3
      Database kkompjuterizzat
      L-awtorità kompetenti tal-Istat Membru tista' tirreġistra fid-database kompjuterizzat għall-annimali bovini kif previst fl-Artikolu 5 tar-Regolament (KE) Nru 1760/2000, kodiċi ta' identifikazzjoni fil-forma jew ta' kodiċi alfa b'żewġ ittri jew ta' kodiċi numeriku bi tliet ċifri kif imsemmi fl-Artikolu 2(a) ta' dan ir-Regolament irrispettivament mill-pajjiż li jidher fuq il-mezz ta' identifikazzjoni, sakemm tkun aċċertata t-traċċabilità sħiħa tal-annimal bovin.
      Artikolu 4
      Emendi għar-Regolament (KE) Nru 911/2004
      Ir-Regolament (KE) Nru 911/2004 huwa emendat kif ġej:
      
                  (1)
               
               
                  Fl-Artikolu 1, il-paragrafu 2 jinbidel b'dan li ġej:
                  “2.   Il-karattri li jiffurmaw il-kodiċi ta' identifikazzjoni fuq iċ-ċomb tal-widnejn għandhom ikunu kif stabbilit fl-Artikolu 2 tar-Regolament ta' Implimentazzjoni tal-Kummissjoni (UE) 2017/949 (*1).
                  
                     (*1)  Ir-Regolament ta' Implimentazzjoni tal-Kummissjoni (UE) 2017/949 tat-2 ta' Ġunju 2017 li jistabbilixxi r-regoli għall-applikazzjoni tar-Regolament (KE) Nru 1760/2000 tal-Parlament Ewropew u tal-Kunsill f'dak li għandu x'jaqsam mal-konfigurazzjoni tal-kodiċi ta' identifikazzjoni għall-annimali bovini u li jemenda r-Regolament tal-Kummissjoni (KE) Nru 911/2004 (ĠU L 143, 3.6.2017, p. 1).”"
						
               
            
                  (2)
               
               
                  L-Anness I jitħassar.
               
            Artikolu 5
      Dħul fis-seħħ
      Dan ir-Regolament jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
      
         Dan ir-Regolament jorbot fl-intier tiegħu u japplika direttament fl-Istati Membri kollha.
         Magħmul fi Brussell, it-2 ta' Ġunju 2017.
         
            
               Għall-Kummissjoni
            
            
               Il-President
            
            Jean-Claude JUNCKER
         
      
      
         (1)  ĠU L 204, 11.8.2000, p. 1.
      
         (2)  Ir-Regolament (UE) Nru 653/2014 tal-Parlament Ewropew u tal-Kunsill tal-15 ta' Mejju 2014 li jemenda r-Regolament (KE) Nru 1760/2000 dwar l-identifikazzjoni elettronika tal-annimali bovini u t-tikkettjar taċ-ċanga (ĠU L 189, 27.6.2014, p. 33).
      
         (3)  Ir-Regolament tal-Kunsill (KE) Nru 21/2004 tas-17 ta' Diċembru 2003 li jistabbilixxi sistema għall-identifikazzjoni u r-reġistrazzjoni tal-annimali ovini u kaprini u li jemenda r-Regolament (KE) Nru 1782/2003 u d-Direttivi 92/102/KEE u 64/432/KEE (ĠU L 5, 9.1.2004, p. 8).
      
         (4)  Ir-Regolament tal-Kummissjoni (KE) Nru 911/2004 tad-29 ta' April 2004 li jimplementa r-Regolament (KE) Nru 1760/2000 tal-Parlament Ewropew u tal-Kunsill fir-rigward tal-lametti tal-widnejn, tal-passaporti u tar-reġistri (ĠU L 163, 30.4.2004, p. 65).
      
         ANNESS
         Il-kodiċi tal-pajjiżi kif imsemmi fl-Artikolu 2:
         
                     Stat Membru
                  
                  
                     Il-kodiċi alfa b'żewġ ittri
                  
                  
                     Kodiċi numerika bi tliet ċifri
                  
               
                     Il-Belġju
                  
                  
                     BE
                  
                  
                     056 
                  
               
                     Il-Bulgarija
                  
                  
                     BG
                  
                  
                     100 
                  
               
                     Ir-Repubblika Ċeka
                  
                  
                     CZ
                  
                  
                     203 
                  
               
                     Id-Danimarka
                  
                  
                     DK
                  
                  
                     208 
                  
               
                     Il-Ġermanja
                  
                  
                     DE
                  
                  
                     276 
                  
               
                     L-Estonja
                  
                  
                     EE
                  
                  
                     233 
                  
               
                     L-Irlanda
                  
                  
                     IE
                  
                  
                     372 
                  
               
                     Il-Greċja
                  
                  
                     EL
                  
                  
                     300 
                  
               
                     Spanja
                  
                  
                     ES
                  
                  
                     724 
                  
               
                     Franza
                  
                  
                     FR
                  
                  
                     250 
                  
               
                     Il-Kroazja
                  
                  
                     HR
                  
                  
                     191 
                  
               
                     L-Italja
                  
                  
                     IT
                  
                  
                     380 
                  
               
                     Ċipru
                  
                  
                     CY
                  
                  
                     196 
                  
               
                     Il-Latvja
                  
                  
                     LV
                  
                  
                     428 
                  
               
                     Il-Litwanja
                  
                  
                     LT
                  
                  
                     440 
                  
               
                     Il-Lussemburgu
                  
                  
                     LU
                  
                  
                     442 
                  
               
                     L-Ungerija
                  
                  
                     HU
                  
                  
                     348 
                  
               
                     Malta
                  
                  
                     MT
                  
                  
                     470 
                  
               
                     In-Netherlands
                  
                  
                     NL
                  
                  
                     528 
                  
               
                     L-Awstrija
                  
                  
                     AT
                  
                  
                     040 
                  
               
                     Il-Polonja
                  
                  
                     PL
                  
                  
                     616 
                  
               
                     Il-Portugall
                  
                  
                     PT
                  
                  
                     620 
                  
               
                     Ir-Rumanija
                  
                  
                     RO
                  
                  
                     642 
                  
               
                     Is-Slovenja
                  
                  
                     SI
                  
                  
                     705 
                  
               
                     Is-Slovakkja
                  
                  
                     SK
                  
                  
                     703 
                  
               
                     Il-Finlandja
                  
                  
                     FI
                  
                  
                     246 
                  
               
                     L-Iżvezja
                  
                  
                     SE
                  
                  
                     752 
                  
               
                     Ir-Renju Unit
                  
                  
                     UK
                  
                  
                     826